ROZHODNUTIE KOMISIE
z 20. októbra 2008,
ktorým sa schvaľujú určité národné programy kontroly salmonely v kŕdľoch brojlerov Gallus gallus
[oznámené pod číslom K(2008) 5699]
(Text s významom pre EHP)
(2008/815/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 2160/2003 zo 17. novembra 2003 o kontrole salmonely a ostatných špecifikovaných zoonotických pôvodcov pochádzajúcich z potravín (1), a najmä na jeho článok 6 ods. 2,
keďže:
(1)
Cieľom nariadenia (ES) č. 2160/2003 je zabezpečiť, aby sa prijali správne a účinné opatrenia zamerané na zistenie salmonely a ostatných zoonotických pôvodcov vo všetkých príslušných štádiách výroby, spracovania a distribúcie, a to najmä na úrovni prvovýroby, aby sa znížila ich prevalencia a riziko, ktoré predstavujú pre verejné zdravie.
(2)
Podľa uvedeného nariadenia sa majú stanoviť ciele Spoločenstva na účely zníženia prevalencie zoonóz a zoonotických pôvodcov uvedených v prílohe I k uvedenému nariadeniu v určitých populáciách zvierat.
(3)
Nariadením Komisie (ES) č. 646/2007 z 12. júna 2007, ktorým sa vykonáva nariadenie Európskeho parlamentu a Rady (ES) č. 2160/2003, pokiaľ ide o cieľ Spoločenstva zameraný na zníženie prevalencie Salmonella enteritidis a Salmonella typhimurium u brojlerov (2), sa stanovil cieľ Spoločenstva znížiť prevalenciu Salmonella enteritidis a Salmonella typhimurium u brojlerov na úrovni prvovýroby.
(4)
V záujme dosiahnutia cieľa Spoločenstva majú členské štáty zriadiť národné programy kontroly salmonely v kŕdľoch brojlerov Gallus gallus a predložiť ich Komisii v súlade s nariadením (ES) č. 2160/2003.
(5)
Zistilo sa, že programy predložené určitými členskými štátmi sú v súlade s príslušnými veterinárnymi právnymi predpismi Spoločenstva, a najmä s nariadením (ES) č. 2160/2003.
(6)
Tieto národné programy kontroly by sa preto mali schváliť.
(7)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Národné programy kontroly salmonely v kŕdľoch brojlerov Gallus gallus predložené členskými štátmi uvedenými v prílohe sa schvaľujú.
Článok 2
Toto rozhodnutie sa uplatňuje od 1. decembra 2008.
Článok 3
Toto rozhodnutie je určené členským štátom.
V Bruseli 20. októbra 2008